Néese idénáami,
yáté Jesús yàacawa Galilea calìsa abéemàalé íipidenéerica nacái Tiberias.
Yá madécaná wenàiwica yàacatéwa yáami,
naicácáináté ichùnìaca cáuláiquéeyéi,
yái càmíirica wenàiwica idé imànica.
Néese,
yá Jesús íiríacatéwa abéeri dúli íinatalé,
yá nérécaté iyamáa yáawinacawa yéewáidacalénái yáapichawa.
Néenialí,
yáté mawiénica yái Pascua,
judíonái iwàwalitáica yái namusúacaalítéwa Egipto yàasu cáli íicha.
Iná Jesús iicácaalíté manùbéeyéi wenàiwica yàacawa yàatalé,
yá íimaca Felipe irí:
“¿Síisàanápiná wawènìa cài imanùbaca pan nayáapiná níái càiyéica imanùbaca wenàiwicacade?”
Quéwa íimaca cài Felipe irí,
yáalimáidacaténá iicáwani.
Jesús yáalíacatéwa càinácaalí wawàsica yái iwàwacutá imànica.
Yá Felipe íimaca irí:
“Ewita wawènìaca docientos denarios iyú pan,
càmita wáalimápiná wàaca nayáa canánama,
éwita iwaalénamapiná càmita náalimátani.”
Abéeri yéewáidacalénái yéená,
yái Andrés,
Simón Pedro yéenásàiri,
íimaca:
“Iyaca chái abéeri sùmài idènièri cinco paninái cebada yùulená,
pucháiba nacái cubái imìdecaná.
Quéwa càmíiyéita yáalimá cài imanùbaca wenàiwica.”
Néese,
yá Jesús íimaca:
“Pichùulìacué náawinacawa cáli iwéré macáita níái wenàiwicaca.”
Chái nàanàacatáica,
ìyacaté néeni manùbaca masicái.
Yá nayamáacaté náawinacawa,
níawami asìanái cámináté namanùbaca cinco mil.
Yá Jesús yeedácaté níái panináica,
yá yàacaté nàwali cayábéeri Dios irí.
Néese,
yá iwacùacaté nía yéewáidacalénái ìwaliwa.
Yá nacái nawacùaca nía nàwali níái yáawinéeyéicawa cáli ìwali,
càita nacái níái cubáináica iyúwa nawàwáaná nayáaca.
Iná idécanáamité nayáaca cadénama,
yá Jesús íimaca yéewáidacalénái iríwa:
“Pìwacáidacué macáita yái yéenáimi imàaquéericawa canácaténáta yúuquéeriwa.”
Néese,
yáté nàwacáidacani,
yá napuníadacaté doce mapìri néenáimi níái cinco paninái nayéeyéica.
Iná níái wenàiwicaca naicácaalíté yái Jesús imàníirica càmíirica wenàiwica idé imànica,
yá náimacaté:
“Yácata báisíiri profetaca yái áibanái profetanái itànèericaté ìwali,
yàanèeripinácaté irìculé èeriquéi.”
Quéwa Jesús yáalíacaté ìwali yái nawàwáanácaté natécani chàinisíiri iyú namànicaténá rey iyúni.
Iná ìwalíise,
yáté yàacawa náicha dúli íinatalé irínámitawa.